Čo znamená to "S"?
To nie je "S".
V mojom svete to znamená "nádej".
Ako symbol môžem byť neskaziteľný. Večný.
Som ochotná bojovať za tých, čo nedokážu bojovať sami za seba.
Viem lietať!
Ako je možné, že viem dýchať pod vodou,
no ty ma aj tak prepiješ?
To je moja superschopnosť.
Som superhrdina!
Toto mesto si zaslúži kvalitnejšieho zločinca.
Mňa si teda užijú.
Pre mňa je DC veľkým javiskom pre superhrdinov.
Každý má iné príbehy o tom, čo robiť s veľkou mocou
a ako ľudstvu pomôcť sa zlepšiť.
Ahoj, chlapci.
Všetci sú viacrozmerní
a práve tá ľudskosť sa ľuďom páči.
Ide o záchranu sveta.
Presvedčiť svet, že sa to dá aj lepšie.
Sú nadživotní, no zároveň veľmi ľudskí a realistickí.
Už 85 rokov je DC domovom
pre celé univerzum postáv a tisícky príbehov.
No skutoční ľudia, ktorí týmto bohom, smrteľníkom a príšerám vdychujú život,
sú známi ďaleko menej.
Spoza opony k nám tieto kreatívne mysle
hovoria pomocou slov a obrázkov.
Keď čítate kvalitnú komiksovú knihu,
čítate ťahy ľudskej ruky po stránke.
Neexistuje menšia forma rozprávačského umenia
ako štvor- alebo päťpanelový komiks,
v ktorom musíte porozprávať začiatok, stred a koniec.
Komiksové knihy vždy odrážali ľudský život.
Odhaľujú naše fantázie, dotýkajú sa emócií
a bojujú s našimi démonmi.
Sú to príbehy o nádeji. Príbehy o vykúpení.
Venujú sa tým istým témam, ktorým sa ľudové príbehy
venujú od počiatku času.
Niekto by mohol povedať:
"Hovoríte tu o komiksoch. Tie sú pre deti.
Tie idey sú pre deti." Určite?
Superhrdinovia predstavujú naplnenie túžob,
generáciu talentu, ikony cností,
ktoré stelesňujú sny a strach Ameriky.
Tie idey spustili celosvetový kultúrny fenomén.
Toto je príbeh tvorcov, ktorí stoja za legendami univerza DC.
Supermocní: Príbeh DC
SÚČASNOSŤ
DC má pôvod v hrdinskej postave,
ktorej skutočné dobrodružstvá sa čítajú ako fikcia.
Major Malcolm Wheeler-Nicholson, dôstojník jazdectva v 1. svetovej vojne,
bojoval na Filipínach, naháňal banditov v Mexiku
a bojoval s boľševikmi na Sibíri.
Ako spisovateľ pretavil major svoje zážitky na príbehy
pre pulpové časopisy.
V roku 1935 založil vlastnú spoločnosť.
Za tri roky zmenil komiksový priemysel.
Nie tak, že znova tlačil staré kúsky z novín,
no tak, že vydával úplne nové, pôvodné príbehy.
Z jeho spoločnosti sa napokon stali DC Comics.
Major bol možno vizionár, no ako podnikateľovi sa mu nedarilo.
Aby sme skrátili dlhý a zložitý príbeh...
FILMOVÝ PRODUCENT
...majora z firmy vyhodili
a firmu od neho prebrali
presne vo chvíli, keď mal ísť do predaja
Superman . Viac asi povedať netreba.
Kto ste?
Je to niekto, kto chce vždy spraviť správnu vec.
HEREC, MUŽ Z OCELE
Úprimne mu ide o to.
Aj keď nedosiahne, čo si zaumienil,
spraví, čo môže, aby to odčinil.
A je toho veľa, čo sme o ňom ešte nepočuli.
Supermanov pôvod
môžeme hľadať u spisovateľa Jerryho Siegela a kresliara Joea Shustera,
dvoch židovských tínedžerských imigrantov, ktorí prežili Veľkú krízu tým,
že snívali o lepších zajtrajškoch.
Joe Shuster a ja sme boli v 30. rokoch...
HLAS JERRYHO SIEGELA
...veľkými fanúšikmi science fiction.
Bol som dosť krotký a mierny.
Všade okolo boli pekné dievčatá, ktoré ani nevedeli, že existujem.
Vravím si: "Nebolo by super, keby som bol silný
a tie dievčatá by nevedeli, že tento trkvas
je naozaj niekto výnimočný?"
Ako chlapca ma stále šikanovali...
HLAS JOEA SHUSTERA
Bol som veľmi malý, a tak ma stále šikanovali
a podobne.
Ešte na strednej škole
dvojica spolupracovala na vzorkách pre komiks v novinách.
Po viacerých prerábkach vznikol šampión utláčaných,
Superman, ktorý sa skrýval za tajnou identitou
tichého novinára menom Clark Kent.
Videl sa v ňom najmä Siegel,
toho aj fyzicky pripomínal.
Kent je židovský intelektuál.
SPISOVATEĽ
Je novinár a číta, je to autor,
a Superman je zas akčný.
Joe priniesol fascináciu kulturistikou,
cirkusovými hercami a silákmi,
a vlastne vytvoril ikonografiu klasického kostýmu superhrdinu.
Nepodarilo sa im to však predať.
Kreativita vyžaduje odvahu.
Veľké kreatívne diela akéhokoľvek média sú bezprecedentné.
VYDAVATEĽ
Po šiestich rokoch neúnavného boja sa ich odvaha vyplatila.
V DC potrebovali príbeh, ktorý by spustil novú antológiu
s názvom Action Comics.
Prvýkrát Supermana vidíme, ako nad hlavu dvíha auto.
Dnes sa už nad tým tak nepozastavíme.
SPISOVATEĽ
No dovtedy nikto nič také nevidel.
Dopyt po postave bol dosť veľký na to,
aby vydali niekoľko kníh.
ŠÉFREDAKTOR
Museli zvládať množstvo práce,
a tak najali ďalších umelcov, aby stíhali.
Pôvodný nápad Siegela a Shustera
nastavil štandard pre superhrdinské postavy,
rozbehol nový priemysel
a podnietil v budúcich generáciách kreativitu bez hraníc.
Všetky tie rôzne pohľady na vec sa spájajú
a stáva sa z nich jeden megapríbeh.
AUTOR, LIGA SPRAVODLIVÝCH
Aby to však fungovalo, museli tie jednotlivé príbehy
odrážať jednotlivých hrdinov.
SÚČASNOSŤ
Zavolali mi, aby som písal nielen pre Supermana ...
SPISOVATEĽ
ale aj Action Comics a sériu Legacy Superman.
V mojej verzii je Superman otcom.
Práve to je ústredným motívom príbehov,
ktoré som zatiaľ rozpovedal.
Zároveň však je aj stelesnením nádeje,
súcitu, pokory, spravodlivosti,
a to nielen pre Zem, nielen pre Metropolis,
ale pre celý vesmír.
Rozumiem, čo pre ľudí Superman znamená,
pretože pre mňa znamenal to isté.
Ako dieťa som vždy chcel byť drsňákom.
Na svoj vek som však bol malý a chorľavý
a dosť ma šikanovali.
Tak som sníval o tom, že budem drsňák,
ktorý každého ochráni.
Túto predstavu mi vštepilo, keď som na papieri zbadal Supermana.
Stala sa pre mňa veľmi dôležitou.
Myslím, že dnes na Supermanovi záleží ešte viac,
čiastočne preto, lebo je živým protikladom myšlienky,
že absolútna moc vás absolútne skazí.
Musíme veriť, že niekto dokáže mať moc
a nezneužiť ju.
Č. 2 — SUPERMAN 64 FAREBNÝCH STRÁN!
Fanúšikovia Supermana majú podľa mňa veľmi špecifický svetonázor.
Zvyknú byť optimisti.
Zvyknú si myslieť, že by sa moc mala využívať istým spôsobom.
Aha! Tam na oblohe! Je to vták, je to lietadlo! Je to Superman!
Až s reláciou v rádiu, ktorá sa začala v roku 1940,
sa začal Superman ako popkultúrny fenomén
udomácňovať v kolektívnom podvedomí.
V rádiu dostal Superman schopnosť lietať.
A na striebornom plátne povstal z papiera do skutočného sveta.
Prvým mužom z ocele sa stal herec Kirk Alyn.
Jeho odkaz zabezpečila séria krátkych animovaných filmov,
ktoré boli vďaka Technicolor krásne farebné.
Na tvorcoch týchto postáv, ktoré tak prerazili...
REŽISÉRKA
...je podľa mňa niečo kúzelné.
Zasiahli cieľ tak dokonale,
že tie príbehy idú ďalej a ďalej
a stále sa na ne nabaľuje niečo nové a fascinujúce.
Pre Siegela a Shustera sa americký sen splnil.
Ich neistota outsiderov inšpirovala div moderného sveta,
ktorého príchod bol pre národ imigrantov relevantný.
V nekonečnom vesmíre
kedysi existovala planéta menom Krypton.
Jeho príbehom je, že pochádza zo zvláštnej planéty Krypton.
Je to čistý príbeh o imigrácii.
SPISOVATEĽ
Je o niekom, kto prišiel z inej krajiny,
v podstate vyzerá ako tamojšia majoritná kultúra,
no vie, že je to outsider.
- Kde si bol? - Ja? Ja...
SPISOVATEĽ
Mnohí imigranti sa snažia byť dokonalými občanmi,
aby nikto nepochyboval, že tam patria.
O Supermanovi podľa mňa platí to isté.
Snaží sa byť dokonalým občanom,
lebo nechce, aby o ňom niekto pochyboval.
Siegel a Shuster sledovali, ako Superman dobyl popkultúru
a ako na tom ich šéfovia zarobili.
Prezident DC Harry Donenfeld svoju kariéru začal ako vydavateľ pikantných časopisov.
Po tom, čo sa vyhol obvineniu FBI z obscénnosti,
hľadali Harry a jeho účtovník Jack Liebowitz
legitímnejší podnik, ktorý by mohli využiť,
a kontrolu nad DC prebrali presne v pravý čas.
Siegel a Shuster cítili, že si za úspechy DC zaslúžia viac.
Vyjednali si lepší týždenný plat
a stali sa vtedajšími najlepšie platenými autormi komiksov,
no vlastnícke práva ostali DC.
Komiksy celkovo vznikali na pochybných dohodách.
Nebolo štandardom, aby sa o autoroch vedelo, ako sa malo,
a rozhodne nebolo štandardom, aby dostávali tantiémy.
Túžiac po speňažení rastúcej popularity superhrdinov
naliehali DC na iných autorov, aby navrhli ďalšieho bojovníka s plášťom.
- Čo si zač? - Som Batman.
V tej ikonografii je kopec histórie
a veľa ľudí s ňou má z rôznych dôvodov
veľmi hlboké puto.
Myslím, že Batman bol vždy celkom prístupným superhrdinom.
HEREC
To, že je to len človek, sa podľa mňa mnohým ľuďom páči.
To priťahuje fanúšikov z celého sveta,
zo všetkých vekových kategórií a prostredí,
a tým produkuje vlastné jedinečné celebrity.
Ďakujem. Pekný deň.
SÚČASNOSŤ
K Batmanovi som sa dostal cez umenie.
Mnohí tvorcovia do tejto brandže prídu,
lebo boli ako decká fanúšikmi.
Ja som sa narodil v Južnej Kórei.
Z našej rozšírenej rodiny sme sa do USA presťahovali ako prví.
Nehovoril som po anglicky.
Supermana som však spoznal z kreslených filmov, čo som pozeral v Kórei.
VEDÚCI PRE KREATÍVNE ZÁLEŽITOSTI
Ku komiksom ma to ťahalo.
Batman ma zaujal už ako malého.
V ôsmich alebo deviatich. Pamätám sa, ako som si ho požičiaval z knižnice
a jeho dobrodružstvá ma fascinovali.
Tento som si kúpil ako nový, takže v roku 1970 alebo 1975.
A potom som ho čítal znova a znova.
Pokope ho držali dva druhy lepiacej pásky.
Keď umelec spravil skvelú prácu,
pôsobili na mňa tie svety a postavy
tak živo a pohlcujúco.
Keď ste teda otvorili komiksovú knihu, mali ste pocit, že ste v tom svete.
V mnohom mi pomáhali zvládať tlak,
ktorý som cítil ako cudzinec v novej krajine.
Prvýkrát sa Batman objavil v čísle 27 Detective Comics .
Takže toto je tisíci diel s Batmanom.
Bob Kane a Bill Finger predstavili svetu
tohto zamaskovaného bojovníka a všetko tým zmenili.
Batmana som stvoril ako 19-ročný
a odvtedy som v tej istej spoločnosti.
Najpopulárnejšia postava na svete, Batman,
nakreslená jeho tvorcom, mojou maličkosťou.
Bob, povedz nám o svojej najstaršej spomienke
na vytvorenie Batmana.
Tie príbehy sú dva.
Je mýtus, ktorý si sami vytvoríme,
a potom je tu pravda.
A po 30 rokoch sa mýtus a pravda trochu zlievajú.
Na najstarších príbehoch s Batmanom
sa vždy píše "napísal Bob Kane".
Problém je, že nie všetky naozaj napísal on.
Príbeh o Batmanovom kontroverznom pôvode sa začína,
keď Bob Kane, 19-ročný kresliar z Bronxu,
videl, ako Siegel a Shuster zarobili na Supermanovi.
Využil šancu vytvoriť vlastného superhrdinu.
Kopírovanie mi šlo, tak som okopíroval Leonarda.
Pamätám si, že som videl film The Bat .
Inšpiroval ma aj Zorro mstiteľ .
A videl som pôvodnú verziu
s Dougom Fairbanksom starším, taký som starý.
Skombinoval som ich a vytvoril Batmana.
Prišiel za nami s nákresom a menom Batman.
A redaktor vraví: "To je pekné, Bob, ale aký má príbeh?"
Bob vraví: "Netuším." "Asi by sa ti zišiel spisovateľ."
Bob Kane si najal ghostwritera Billa Fingera, aby postavu dokončil.
Finger napísal príbeh o počiatku zrodený zo strachu z mestského zločinu.
Kaneov dizajn spravil temnejším, čím sa priblížil pulpu a nemeckému filmu.
Veľmi rýchlo
stvorili neskutočne konkrétny príbeh,
po čom túžil, čo potreboval, prečo bojoval a proti komu.
Mladý Bruce Wayne je svedkom hroznej veci.
Predstavte si,
že pred vami zastrelia vašich rodičov,
a potom kľačí pri posteli a modlí sa:
"Prosím, Pane, daj mi nástroje.
Sľubujem, že budem celý život súperiť so zločinom."
Použil slovo "súperiť".
Vždy som mal pocit, že len túži znovu vytvárať
tú noc, keď zomreli jeho rodičia.
Chce len spôsobovať bolesť,
ktorá je preňho istým spôsobom pochybnej spravodlivosti.
Batman vyzerá trochu satansky. Má rohy. Pracuje v noci.
Viac než na dôveru či silu sa spolieha na strach.
Spolieha sa viac na utajenie než nejaké veľké cirkusové čísla.
Fungovalo to, lebo sú takí odlišní.
Je to ako nájsť dva póly potenciálneho nápadu.
Ako Batmanova popularita rástla,
Kane si vybojoval zmluvu, ktorá mu priniesla čosi, čo bolo v komikse vzácne:
práva, tantiémy a postavenie jediného autora.
Bill Finger bol dávno mŕtvy, kým sa oficiálne uznalo,
že bol spolutvorcom Batmana a nielen jeho,
ale aj Jokera a všetkých konceptov,
ktoré si spájame s mestom Gotham.
Čoskoro po Fingerovej smrti sa Kane prekvapivo verejne priznal.
Bill nielen napísal tie prvé príbehy,
no pomohol mi aj vylepšiť a vytvoriť vyše polovicu zloduchov
a všetky inovatívne postavy v Batmanovi .
Za väčšinu by mal mať zásluhy Bill Finger.
Batmanov samotársky boj so zločinom
sa rozšíril, keď kreatívny tím
vymyslel jedinečný koncept na prilákanie mladších čitateľov:
pomocníka.
Niekomu napadlo, že keďže decká čítajú komiksy,
chceli by mať postavu,
do ktorej sa vedia vžiť a spojiť sa s ňou.
A to bol Robin.
DC sú pomocníkmi známi.
Máte superhrdinu a ten má svojho pomocníka.
Tak to skrátka bolo.
Robin bol určite medzi prvými, ak nie vôbec prvý,
a spustil hrdú tradíciu ohrozovania detí.
SPISOVATEĽ
Vezme si mladého chlapca ako pomocníka,
oblečie ho do červenej a zelenej.
Po kom budú strieľať?
Po decku v červenej a zelenej či po chlapovi v šedočiernom obleku?
Ako decko som však jeho komiksy zbožňoval.
Dynamika tejto dvojice zmenila tón
z gotického noir na hravejšie dobrodružstvá.
Zostava postáv DC rástla,
no chýbal jej ženský dotyk.
Čo tu chcete, madam?
Čo tu chcem?
Dobre. Začnime vaším menom.
Wonder Woman.
Jasné. Takže priezvisko Woman, krstné meno Wonder, však?
Presne.
Na Wonder Woman je krásne, že má veľa stránok.
Je veľmi poctivá, vždy jej ide o spravodlivosť,
je najlepšou bojovníčkou na svete.
HEREČKA
Má v sebe tú iskru.
V očiach má oheň.
Tvorca Wonder Woman, William Moulton Marston,
bol výnimočný človek, ktorý viedol mnoho životov.
Teraz otestujeme...
Ako psychológ pomocou bizarných experimentov
vydláždil cestu pre detektor lží.
Dr. Marston a veda ukázali, že blondínky sa ľakajú najľahšie.
Marston bol zároveň veľkým kritikom komiksového priemyslu.
Konfrontoval ich kvôli niečomu, čo volal:
"strašidelná maskulinizácia superhrdinov."
V DC súhlasili a pozvali ho vytvoriť ženskú postavu.
Na vytvorenie jej jedinečného vzhľadu najal kresliara H. G. Petera.
Vždy sa vraciam k tej pôvodnej kresbe Wonder Woman,
kde bola krásna, prístupná,
veľmi ženská, veľmi silná.
Mala v sebe čosi všedné
a práve preto mala taký veľký úspech.
Je Amazonka. Je spojená s gréckou mytológiou.
SPISOVATEĽ/KRESLIAR
Jej ľud boli deti Afrodity a Atény, lásky a múdrosti.
A Wonder Woman nás núti rozmýšľať nad otázkami,
aký je náš postoj k rodu a pohlaviu,
čo si myslíme o vojne a konflikte.
To, čím je Wonder Woman zaujímavá, je vlastne politika feminizmu.
Marston bol presvedčený feminista,
aj keď sa jeho boj za rovnosť žien prejavoval tak trochu podvratne.
Laso Wonder Woman nútilo ľudí hovoriť pravdu.
Časté zobrazovanie zväzovania však pripomínalo aj sexuálnu praktiku bondage.
Marstenovi však nešlo primárne o to.
Vyberal si obrazy, ktoré odrážali
hnutie za volebné právo pre ženy a symbolizovali emancipáciu.
Mýtus bol, že William Moulton Marston
písal jeden príbeh za druhým.
V skutočnosti bol obkolesený ženami.
Žil v otvorených vzťahoch so svojou manželkou a ďalšou ženou,
ktoré k mýtu Wonder Woman prispievali.
Pracovali v pozadí,
pracovali pod pseudonymami a podobne.
Ich vplyv bol však obrovský.
Jednoznačne verili v to, čo svetu dávali,
v ženu, ktorá bola rovnako silná ako muži,
no zároveň bola určite ženou.
Táto sila spravila Wonder Woman nadčasovou.
Rozprávači na jej základe stavali ďalej
a do jej sveta vytvorili nové postavy,
ktoré odrážajú modernejšie publikum.
SÚČASNOSŤ
Zbožňujem Wonder Woman a zbožňujem Dianu Prince.
SPISOVATEĽKA/KRESLIARKA
Ja však nemôžem ašpirovať na to, že budem dokonalá žena
či takýto symbol bez akýchkoľvek chýb.
Keď Wonder Woman vyšla, bola medzi ženami prvá.
Musela byť dokonalá a dobrá vo všetkom.
Má však odtiene, ktoré som predtým nevidela.
Ako odpoveď na objavenie sveta Wonder Woman
som veľmi chcela vytvoriť postavu Wonder Girl.
Chcela som niekoho ľudskejšieho a menej disciplinovaného.
Nevídame ženské postavy, ktoré otvorene uznávajú svoje nedostatky.
Vravím si: "No tak, veď ja ledva prežijem deň.
Chcem vidieť, že to má ťažké aj niekto iný."
Toto sú veľmi rané koncepty,
hrala som sa s vlasmi, typom tela, tu sú náhodné staré tety z TV,
lebo rukami stále čosi robím.
Ženské postavy, do ktorých som sa ako mladá vedela vžiť
alebo som chcela byť ako ony,
svoju sexualitu chápali spôsobom, ktorý im pomáhal
a nebral im moc.
Pri Wonder Girl ma párkrát zjazdili, že nemá nohavice.
V prvom rade milujem jej siluetu.
Takže ju nezmením. A Beyoncé nohavice nosiť nemusí.
Na Yare je niečo, čo vypovedá o ženskej histórii,
ktorá je niekde inde, než bola.
Vie byť viac sama sebou.
Podľa mňa je to trochu modernejší boj než ten,
ktorý zvádzala Diana.
Počas 2. svetovej vojny Wonder Woman symbolizovala
kultúrnu vlnu silných a asertívnych pracujúcich žien.
Masy zmobilizovalo volanie po pravde, slobode a americkom spôsobe života.
Priemysel superhrdinov využil
na podporu vojny a šírenie propagandy,
ktorá však bola často plná rasizmu.
Z hrdinov sa museli stať patrioti.
Potreba, aby sa postavili
za americké hodnoty, nie proti nim...
SPISOVATEĽ
...ich úplne zmenila, no zároveň ich asi ešte viac spopularizovala.
Písali sa komiksy pre námorníkov,
ktorých bolo treba nielen naučiť čítať,
no aj robiť svoju prácu.
Začiatkom 40. rokov vyskočili predaje komiksov na rekordnú úroveň
až 25 miliónov kópií za mesiac.
Explózia nových hrdinov priniesla zlatý vek.
V DC sa rozhodli tých najobľúbenejších spojiť a vznikol tak prvý tím.
Americká liga spravodlivých.
No keď sa skončila vojna a nepriatelia z Osi zla došli...
MIER
...DC sa ponorili do povojnového útlmu.
Popularita superhrdinov ďalej upadla,
keď do obývačiek vstúpila úžasná novinka.
Mojou detskou opatrovateľkou,
ako to už v mojej generácii bývalo, bola televízia.
Mali sme Mickey Mouseov klub, Howdy Doody,
no chodili aj Adventures of Superman .
Rýchlejší než guľka,
silnejší než lokomotíva,
vysoké budovy preskočí na jeden skok.
Tam, na oblohe!
- Je to vták! - Je to lietadlo!
Je to Superman!
DC na hrozbu televízie odpovedali tak, že ju prijali za svoju.
Hviezda béčkových filmov George Reeves
šesť sérií nosil plášť a pre celú generáciu bol tvárou Supermana.
Každý deň sme v škole
diskutovali o seriáloch, čo sme všetci pozerali.
Dalo nám to spoločné zážitky.
S kamarátom sme pozerali seriál a na konci sa písalo:
"Superman je založený na postave
z komiksov Action Comics a Superman."
Tak sme sa postavili, šli do obchodu,
kúpili si naše prvé komiksy a už nikdy neprestali.
SPISOVATEĽ
Chceli ste ho a tu ho máte.
Nové oficiálne tričko Supermana s oficiálnym Supermanovým znakom.
Keď deti v trafikách hľadali Supermana,
rodičom robili starosti hrôzostrašné obálky
a krvavé kresby v hororových komiksoch.
Čoho sa Američania v 50. rokoch báli: v prvom rade Rusov,
no báli sa aj Marťanov...
Báli sa obrovských mravcov a medúz.
Báli sa homosexuálov a podzemných moreplavcov, čo písali bítnickú poéziu.
Je ťažké vôbec nájsť niečo,
čoho sa Američania v 50. rokoch nebáli.
Confidential File.
Jeden z našich najlepších reportérov
vám prináša faktickú správu o dnešnej Amerike.
Táto komiksová kniha opisuje sexuálnu úchylku takú šokujúcu,
že ani len jej vedecký názov nemôžem v televízii spomenúť.
Mal by proti nim existovať zákon.
Začínal vznikať myšlienkový prúd,
ktorý sa mohol čoskoro stať cunami,
že komiksové knihy sú morálne prehnité
a sú hlavnou príčinou povojnového nárastu
zločinu mladistvých v Amerike.
Väčšina komiksov zabíja. Zabíjajú čas, zabíjajú predstavivosť
a pravidlo násilia je pre ne jediné.
Nespokojnosť rodičov vyvrcholila,
keď vyšla kniha Zvádzanie nevinných
od Dr. Fredrica Werthama.
Kázal o nemravnosti komiksov
a o hrozbe, ktorú predstavovali pre americkú mládež.
ČO RODIČIA NEVEDIA O KOMIKSOCH
Wertham sa naozaj snažil.
Našiel obrázok Brucea Waynea alebo Dicka Graysona
a nejak naň dokázal napchať homosexuálne odkazy.
Dr. Wertham sa rozhodol, že nie je dôvod, prečo by dvaja mladí muži
mali spolu žiť, cvičiť
a obliekať sa do tesných kostýmov,
ak medzi nimi niečo nie je.
Vo Zvádzaní nevinných tvrdil,
že komiksové knihy ako Batman a Wonder Woman z čitateľov robia gejov.
V prípade Wonder Woman to nemusí byť úplná nepravda.
Po celej Amerike sa pálili komiksové knihy.
Súrodenci na seba navzájom bonzovali rodičom,
keď pod posteľami, v garáži či na povale
našli ukryté tajné zásoby komiksov.
Bolo tam asi 400...
Strach z federálneho vyšetrovania
a vládnej regulácie prinútil DC a ostatných vydavateľov konať.
V roku 1954 založili Úrad pre kódex komiksov,
pomocou ktorého sa mali sami cenzurovať, aby si zachránili živobytie.
Nemohli ste vydávať komiksy,
ktoré by v názve mali "hrôzu", "teror" či "zločin".
Dobro muselo vždy zvíťaziť nad zlom.
TO NEMÔŽEME UKÁZAŤ
Nemohli ste hovoriť o rozvode,
nemohli ste v negatívnom svetle ukázať políciu.
Ženy by v komiksoch nemali mať prominentné úlohy.
Žiadni zombíci ani duchovia.
Dusilo to kreativitu.
Prísna cenzúra superhrdinský žáner zničila.
Mnohí vydavatelia padli
a celá generácia tvorcov si márne hľadala prácu.
Kódex a prenasledovanie komiksov
mali za následok, že sa ich vydavatelia cítili utláčaní.
Vo svete komiksu to nebolo šťastné obdobie.
O svojej práci nehovorili.
Nebola to rešpektovaná profesia.
A tak títo muži v oblekoch, ktorých ste si mohli zmýliť s poisťovákmi,
chodili tajne do práce,
osem hodín denne tajne písali komiksy a šli vlakom domov.
Je to veľmi samotárska práca.
Celé hodiny pracujete celkom sám
a hlavou sa vám preháňajú čudné veci...
KRESLIAR
...lebo myslíte na svet tam vonku,
no nie ste jeho súčasťou.
Váš svet je ten fantastický, ktorý vytvárate na papieri.
Trochu sme sa báli,
kam ten komiksový priemysel speje.
Mávali sme porady o tom, čo spravíme ďalej.
REDAKTOR
Museli sme vymyslieť niečo nové.
Zatiaľ čo predstavivosť kresliarov a spisovateľov bola neobmedzená,
na redaktoroch spočívalo bremeno
navádzania tejto kreativity od konceptu k ziskom.
Bola som redaktorka a spisovateľka na voľnej nohe.
No boli tam len muži.
Bolo ťažké sa s nimi priateliť,
pretože pri pohľade na mňa si vraveli: "Čo tu táto robí?"
SPISOVATEĽKA
Na umelcov boli veľmi tvrdí,
lebo chceli dobré príbehy, dobré kresby,
a keď nedostávali, čo chceli, vedeli aj kričať.
Redaktor je ako generál v armáde.
Vymyslí plán, ktorý prinesie víťazstvo nad nepriateľom.
Ja som musel vymyslieť plán,
ktorý by mi priniesol víťazstvo nad verejnosťou.
Musel som ich prinútiť, nech tých 10 centov na časopis minú.
Zúfalo túžiac po úspechu
sa Julius Schwartz rozhodol revitalizovať dávno zabudnutého superhrdinu Flasha,
postavu, ktorá sa hýbe rýchlosťou blesku.
Volám sa Barry Allen. Som najrýchlejší muž na svete.
Julie vraví: "Budeme zas písať o superhrdinoch."
Ja na to: "Božemôj." Nepotešilo ma to.
Superhrdinov som nemal rád.
Nebolo to ľahké priznať, ale nebavili ma.
Neviem. Boli na mňa trochu okázalí.
Napriek jeho odporu si elegantná kresba Carmina Infantina
a jeho zmysel pre rozmery so sci-fi prístupom sedeli.
Pre generáciu, ktorá rástla na chemických labákoch, to bolo neodolateľné.
Julie dal postavám vo vesmírnom veku a veku prúdových motorov
vedecký rozmer.
Oslovil tým deti,
ktoré chceli byť astronautmi, ktoré chceli byť vedcami.
The Flash a Flash Facts vznikli vďaka Juliemu Schwartzovi...
KREATÍVNY RIADITEĽ
...a vďaka tomu, že mu záležalo na vede v sci-fi.
Na mňa to zabralo.
Radšej som sa o vede učil z komiksovej knihy
než z hodín v škole.
Flashovo alter ego,
policajný expert Barry Allen, bolo skromnejšie a jednoduchšie,
nie ako mýtická trojica DC.
Superman bol Superman. Bol to mimozemšťan.
Supermanom ste byť nemohli.
VÝKONNÝ PRODUCENT
Batman mal svoje vybavenie, no bol neuveriteľne bohatý.
Flash však bol tak trochu ako my.
Bol to len bežný človek,
ktorého náhodou trafil blesk.
Spomínam si, že som si ako malý hovoril:
"Aj mňa môže trafiť blesk. Môže sa to stať.
Mohol by som sa tak stať superhrdinom."
Keď som čítal Flasha , nebolo to len
o chlapíkovi, čo rýchlo beží, ale o takom, čo vie aj cestovať časom...
SPISOVATEĽ
...a prechádzať inými dimenziami a paralelnými svetmi.
Flashovým plátnom teda bol celý časopriestor.
Rok 1961 pre kreativitu znamenal veľký tresk.
Julius Schwartz do komiksov priniesol revolučný nápad:
existenciu paralelných svetov.
Podľa tejto teórie sa mohli rôzne verzie hrdinov
navzájom stretávať.
Z tohto konceptu vznikol mnohovesmír,
ktorý superhrdinov definoval na dlhé roky dopredu.
Teraz o paralelných vesmíroch hovorí každý.
Vtedy to tak ale nebolo.
Najmä, ak ste na také niečo narazili ako dieťa,
bolo to neuveriteľné.
Akoby vám niekto do ucha strčil dynamit,
zapálil ho a odpálil vám hlavu.
Išlo o to, že nie sme sami.
Áno, žijeme v tejto realite, no existuje nekonečne veľa ďalších,
ktoré spolu v podstate susedia.
A v tých alternatívnych realitách
máme ikonické verzie našich postáv,
no v iných môžu byť zloduchmi
alebo byť ženatí a mať deti.
Rozširuje to naše možnosti hovoriť rôzne príbehy,
no zachovať pritom jadro našich ikonických postáv.
V rámci rýchleho procesu reformy
sa v DC pustili do veľkého katalógu nepoužitých postáv.
Táto renesancia priniesla priemyslu strieborný vek,
ktorý definovali ohromujúce kresby a chytľavé obálky.
Mnohé mal na svedomí Joe Kubert,
poľský imigrant, ktorý posunul vizuálne rozprávačstvo na novú úroveň.
Rozprávanie príbehov znie jednoducho, ale poviem vám, že je fakt ťažké.
KRESLIAR
Je vážne ťažké.
Môj otec by mohol kresliť palicou a aj tak by ste vedeli, čo sa deje.
Ako otec bol ten typ,
ktorý si nenechá skákať po hlave.
Bolo to trochu ako vyrastať so seržantom Rockom.
Kubertova špinavá a škrabavá kresba
priniesla do vojnových komiksov od DC život a emóciu
pre tých, ktorým sa viac než superhrdinovia
páčil realizmus.
Boli zasadené do svetových vojen
a ich popularita narástla, keď svet spoznal seržanta Rocka,
stoickú postavu typu Johna Waynea, ktorá predstavovala
morálnu stránku vojny a interný konflikt, ktorému čelia vojaci.
Každý vojnový komiks sa napokon končil titulkom,
ktorý vravel: "Dosť bolo vojny."
Namiesto príbehov, ktoré by glorifikovali vojnu...
SPISOVATEĽ
...sa v nich písalo o vojnových tragédiách.
Otcov štýl bol veľmi impresionistický.
Fantasticky zvládal emócie postáv,
ich pocity, úplne do dokonalosti.
Musíte akoby cítiť tú kresbu, čo robíte,
a to nie je ľahké.
Do príbehu sa snažím naplno ponoriť.
KRESLIAR
Čoskoro som sa naučil, že o tom tento biznis je.
Nejde tu o pekné obrázky.
Je pekné, ak ich viete kresliť.
No náš priemysel je o rozprávaní príbehov.
Sme komunikátori. Sme rozprávači.
Komiks je úplne jedinečné médium.
Je v ňom intímnosť, ktorá v TV, filmoch
a tak podobne chýba.
Pri komiksoch sa sami rozhodnete, akým tempom si príbeh užijete.
Na komiksoch je niečo, čo vám dovoľuje
byť ich tesnou súčasťou.
Možno to vysvetľuje, prečo sú fanúšikovia takí hladní
a berú to tak osobne, pretože to pre nich osobné je.
Tých príbehov sa osobne dotkli.
Dá sa chápať, prečo to ľudia tak milujú.
V 50. a 60. rokoch 20. storočia
prilákal mladé dievčatá v húfoch
prekvitajúci žáner: román.
Boli krásne nakreslené a do príbehov sa dalo vžiť.
Kto nezažil zlomené srdce?
Kto niekedy netrpel neopätovanou láskou?
Tony Abruzzo bol vynikajúci kresliar
a ja som chcela, aby pracoval len pre mňa,
lebo kreslil nádherné a citlivé postavy.
V roku 1962 nakreslil Tony Abruzzo z DC
v 83. dieli Secret Hearts topiace sa dievča.
O rok neskôr premenil túto kresbu
Roy Lichtenstein, popartový umelec z New Yorku,
na jedno zo svojich najslávnejších diel.
Čítam komiksové knihy a hľadám v nich materiál,
ktorý by mohol mať potenciál pre maľbu...
POPARTOVÝ UMELEC
...či už svojím vizuálnym účinkom, alebo aj účinkom
svojho textu, ktorý si zriedka vymýšľam vlastný.
Ani si nemyslím, že by som to dokázal.
Viem, že moju prácu obviňujú, že vyzerá ako tá,
ktorú som skopíroval,
a to je nepochybne pravda.
Topiacu sa ženu mám priamo z tej knihy, Secret Hearts .
Najprv sa cítite polichotene a potom zneužito.
Keďže to nikto nebral ako kradnuté,
bolo to jeho umenie.
35 miliónov, 36 miliónov, Mark je stále na 36 miliónoch...
AUKČNÝ DOM CHRISTIE'S
...37 miliónov, 38 miliónov.
Máme 38 miliónov dolárov.
Vzal si panely, čo nakreslili umelci,
ktorí zarábali 15 dolárov na stranu,
a v podstate si ich len zväčšil.
Veľa umelcov to nevzalo dobre.
Či už bol sofistikovaný, alebo nie,
Američania naháňali jeden umelecký smer za druhým
čoraz väčšou rýchlosťou.
Počas 60. rokov prinútila protikultúra popkultúru, aby odrážala danú dobu.
Dokázala tým, že v DC stratili kontakt s realitou.
Využila to ich rastúca konkurencia v podobe štúdia Marvel.
Šéfredaktor Stan Lee si dal pozor, aby jeho hrdinovia
vo výkladoch vyzerali súčasne,
čo položilo základy celoživotnej rivality.
Kedysi dávno čitateľov zaujímala len bežná fantastika
a naši zloduchovia boli len šialenci, čo chceli ovládnuť svet.
Dnešných čitateľov však zaujímajú skutočné problémy
a naši zloduchovia sú dnes ľudia,
čo podnecujú rasové nepokoje či konflikty
medzi rôznymi triedami.
Marvel začínal dospievať. Časy sa menili.
A ich superhrdinovia mali výstrednosti.
A boli trošku šibnutí.
Boli čudní. Najprv ani neboli príliš hrdinskí.
Bojovali medzi sebou, hádali sa,
boli malicherní, mohli prechladnúť,
navzájom si závideli.
Sú to postavy, ktoré vám pripomínajú samých seba.
Marvel sa koncentroval na to, aby bol svetom za vaším oknom.
Ich príbehy sa všetky odohrávajú v New York City.
DC nastavili všetky normy superhrdinského žánru
a Marvel sa preslávil tým, že ich porušil.
Nedokázali by to, ak by DC najprv nepovedalo:
"Takto superhrdina vyzerá. Toto superhrdina robí."
V DC sa na Marvel pozerali ako na výstrelok, ktorý prehrmí.
Pozreli na ich komiksy a povedali: "Kresby sú zlé.
To asi komiksy predáva. Zlé kresby."
Myslím, že v DC to nepochopili.
Myslím, že v skutočnosti nechápali,
čo Marvel robí dobre a oni nie.
Bola to spoločnosť, ktorá bývala dominantná.
Marvel však naberal na sile a DC nie.
Superman, Batman a Wonder Woman boli v tomto období obzvlášť nudní.
Z hrdinov sa stali skôr veselé autority,
stali sa z nich rodičia.
Batman pôvodne vznikol ako bojovník,
ktorý v zločincoch vzbudzoval strach,
no v 50. a 60. rokoch
sa zrazu hral vo farebnom a detinskom svete.
Záujem a predaje prudko klesali.
Blížilo sa zrušenie, no povestná slamka prišla
v podobe licencie na hraný televízny seriál.
Keď v TV začali v tú chladnú zimnú noc
v januári 1966 vysielať Batmana ,
mal som 14 a pol. Bol som obrovským fanúšikom komiksov.
Nikto sa na príchod Batmana do TV
netešil viac než ja.
Nezabudni, Robin, vždy sa pozri na obe strany.
V televízii nebolo nič také kreatívne
a ten seriál prišiel poriadne vymakaný.
Vedel, ako chce vyzerať, ako chce znieť.
Zahrané to bolo presne tak, ako malo.
Odtlač sa, Robin.
Bral som to ako vážny seriál.
Vôbec mi nenapadlo, že je vtipný.
Ja som v ňom komédiu nevidel.
Bol to skvelý úvod do Batmanovho sveta.
No do ľudských perál, Batman.
Oprava, Robin. Perly pochádzajú z ustríc.
Ty si vyšiel z tej mušle.
Asi po 20 minútach mi to došlo. Bum!
Prásk!
Tresk!
Bože. Toto je komédia.
Z Batmana robia vtip.
Celý svet sa z Batmana smeje.
A to ma zabilo.
William Dozier, výkonný producent Batmana ,
nemal prečítaný jediný komiks, keď tú prácu dostal.
Očividným riešením bolo ho spraviť taký klasický...
VÝKONNÝ PRODUCENT
...a taký vážny a plný klišé
a taký prehnaný,
no aby zároveň mal istú eleganciu a štýl,
aby bol vtipný.
Aby bol taký gýčový a zlý, až by to bolo vtipné.
To je ale hracia skrinka!
Pre mnohých bol veselý a šťastný televízny Batman rozptýlením
a také rozptýlenie je dobré.
Každý občas potrebuje rozptýlenie
od toho, čo sa deje v skutočnom svete.
Dostali sme tento uletený seriál,
bol farebný, bol príťažlivý
a zároveň tak trochu podvratný.
Pre tie deti kvetov sme cool, človeče. Páčime sa im, vieš?
Suchšie zmýšľajúci ľudia to možno nechápu,
no svojím spôsobom robia, čo môžu,
aby láskou a kvetmi vyliečili svet.
Zatiaľ čo sa dobrodružstvá a Batmanove gadgety deťom páčili,
dospelí si užili humor a sexuálne dvojzmysly.
Pôjdete dnu na pohár mlieka a keksíky?
Muž nemôže žiť len z boja proti zločinu.
Aj keď Batman nakrátko spôsobil ošiaľ,
seriál sa časom stal paródiou sám na seba
a diváci zamierili inam.
Šialenstvo plné slovných hračiek štúdio zrušilo
len po troch sériách.
Skutočný kreatívny objav seriálu
vyšiel najavo až po desiatkach rokov: že každá edícia Batmana
môže mať vlastný tón.
Ak sa na to pozriete, Batman z roku 1966
už nie je ten istý ako dnes.
Vždy boli momenty, keď chceli kreatívci
skúsiť niečo iné.
Pozrite na to. Je to super.
Chcel som príbeh, v ktorom Batman zažije vývoj.
REŽISÉR
Chcel som nedokonalého Batmana.
A chcel som to skúsiť spôsobom, ktorý sme tu ešte tak celkom nemali,
a to poriadne zvýrazniť noirovú stránku príbehu
a spraviť z neho najlepšieho detektíva na svete.
Prvé dni natáčania boli o procese zisťovania,
ako má Batman znieť
a ako sa k nemu ostatné postavy stavajú.
Policajná akcia.
Ako môže chlap s maskou a plášťom vojsť na miesto činu
a ako to môže vyznieť reálne?
Natáčanie tej scény bolo veľkou výzvou
a práve ona nakoniec určila tón celého filmu.
Nenúť ma zbiť ťa.
Radšej sa kroť.
Nepoznáš moju povesť?
Vo filme o Batmanovi sa dostanete k istým veciam.
Musíte sa uštipnúť, lebo si hovoríte,
že budeme potrebovať vlastnú verziu batmobilu.
Ako dieťa som miloval Batmana zo 66. Miloval som Adama Westa.
A ten Futura Batmobile, ten koncept
bol podľa mňa najsuprovejšie auto na svete. Zozadu šiel oheň.
Vedel som, že tam chcem muscle car.
Chcel som, aby pôsobilo celkom reálne.
Sila filmu spočíva v tom, že sa vydarili...
HEREČKA
...všetky tie veľké scény, no zároveň pôsobí reálne.
Je veľmi odhodlaný, aby to pôsobilo skutočne a bolo motivované emóciami.
Príbeh je veľmi psychologický.
Snaží sa vyrovnať s tým, čo sa mu ako dieťaťu stalo.
A snaží sa nájsť zmysel svojho života.
A o tom filmárčina je, nie?
Snažíte sa rozpovedať príbehy, lebo tým
akoby dávate svetu zmysel.
V roku 1968 upadla Amerika do nepokoja.
V spoločnosti, ktorú sužovala vojna vo Vietname,
občianskoprávne nepokoje a nespravodlivosť,
pôsobili postavy DC ako odtrhnuté od reality.
Čelili vlastnému nebezpečenstvu: že zastarajú.
BATMAN UMIERA!
Peniaze zarábali licencované predmety, peniaze zarábali hračky.
V komiksoch peniaze neboli. Predávali sa na nalákanie k predmetom.
Vďaka Batmánii zarobili DC na rôznych predmetoch 75 miliónov dolárov,
čo bola na tie časy závratná suma
a číslo, ktoré využil podnikateľsky nadaný riaditeľ Jack Liebowitz.
V roku 1969 čakal DC predaj spoločnosti,
nie však kvôli komiksom, ale kvôli potenciálu plynúcemu z licencií.
Blížilo sa niečo úplne nové.
Ľudia sa naozaj veľmi báli.
Nevedeli, čo potom bude s ich prácou.
Liebowitz z DC vystrnadil niekoľko legiend,
vrátane spoluautora Batmana Billa Fingera, ktorý zomrel chudobný v roku 1974.
Ani Jerry Siegel a Joe Shuster už pre firmu nepracovali.
Vzťahy poškodilo niekoľko nepekných súdnych sporov
o práva na Supermana.
Rodinná atmosféra sa zmenila na korporátnu štruktúru.
Moc, ktorú kedysi mali superhrdinovia, teraz prebrali noví majitelia a konatelia,
Warner Communications.
DC Comics kúpili z jednoduchého dôvodu.
Chceli mať práva na Supermana.
Mali pocit, že je to jediná komiksová postava,
ktorá má potenciál uživiť veľkofilm
a s ním spojený merchandising.
Ak chcete, aby to aspoň ako-tak dávalo zmysel,
musíte sa na to pozrieť z pohľadu tej doby.
Nikto nechápal hodnotu týchto postáv.
Nemysleli si, že za niečo stoja.
Na tvorcov sa všeobecne pozerali zhora
a nevideli v nich hodnotu.
Dni DC Comics boli spočítané
a osud ich vesmíru bol na ostrí noža.
Ak Amerika dokázala pristáť na Mesiaci,
aké ťažké môže byť dostať superhrdinov znova do popredia?
Znelo to ako práca pre...
fanúšikov.
Preklad titulkov: Martin Vranovský